CELEX: 52018PC0765
Language: mt
Date: 2018-11-27 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ tan-negozjati dwar ftehim li jemenda l-kwota tariffarja eżistenti għal laħam tat-tjur u preparazzjonijiet tal-laħam tat-tjur u li jemenda r-reġim tariffarju eżistenti għal qatgħat tat-tjur oħra, stabbiliti fl-Anness I-A tal-Kapitolu 1 tal-Ftehim ta’ Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Ukrajna, min-naħa l-oħra

IL-KUMMISSJONI EWROPEA
            Brussell, 27.11.2018
            COM(2018) 765 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ tan-negozjati dwar ftehim li jemenda l-kwota tariffarja eżistenti għal laħam tat-tjur u preparazzjonijiet tal-laħam tat-tjur u li jemenda r-reġim tariffarju eżistenti għal qatgħat tat-tjur oħra, stabbiliti fl-Anness I-A tal-Kapitolu 1 tal-Ftehim ta’ Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Ukrajna, min-naħa l-oħra
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               Il-Ftehim ta’ Assoċjazzjoni
                  1
                (il-Ftehim), li jinkludi Żona ta’ Kummerċ Ħieles Approfondita u Komprensiva, bejn l-Unjoni Ewropea (UE) u l-Istati Membri tagħha, minn naħa waħda, u l-Ukrajna, min-naħa l-oħra, beda japplika b’mod provviżorju mill-1 ta’ Jannar 2016 u daħal fis-seħħ kompletament fl-1 ta’ Settembru 2017. Il-Ftehim, fost l-oħrajn, jistabbilixxi termini preferenzjali għal kummerċ bilaterali tal-prodotti.
            
            
               
                  Minn nofs l-2016, permezz tal-preferenzi skont il-Ftehim, fl-UE bdiet tiġi importata qatgħa tat-tjur mill-Ukrajna fi kwantitajiet li qed jiżdiedu
                     2
                  . Din il-qatgħa ġdida tikkonsisti minn sidra tradizzjonali bl-umeru tal-ġwenħajn imqabbad, fejn tal-aħħar jifforma parti żgħira ħafna mill-piż totali tal-qatgħa. Wara trasformazzjoni minima, din il-qatgħa tista’ tiġi kkummerċjalizzata fl-UE bħala sidra tat-tjur. Il-qatgħa hija primarjament importata taħt il-linja tariffarja NM 0207 13 70 (“qatgħat oħra friski”) u xi kwantitajiet żgħar daħlu fl-UE taħt il-linja tariffarja NM 0207 14 70 (“qatgħat oħra friżati”). Skont il-Ftehim, l-importazzjonijiet taħt dawn iż-żewġ linji tariffarji jistgħu jidħlu fis-suq tal-UE mingħajr dazju u mingħajr restrizzjonijiet kwantitattivi. 
               
               
                  Jenħtieġ li jiġi enfasizzat li qatgħat tradizzjonali ta’ sidra tat-tjur (NM 0207 13 50 jew NM 0207 14 50) huma suġġetti għal kwota tariffarja (TRQ) limitata kwantitattivament b’rati ta’ dazju żero (attwalment 17 600 tunnellata, li se tiżdied għal 20 000 tunnellata sal-2021)
                     3
                  , li lil hinn minnha japplikaw it-tariffi tan-Nazzjoni l-Iktar Favorit. 
               
               
                  Iż-żieda rapida f’importazzjonijiet ħielsa mid-dazju ta’ din il-qatgħa tat-tjur partikolari, li la kienet teżisti waqt in-negozjati tal-Ftehim u lanqas ma kienet prevedibbli, timmina l-protezzjoni prevista għas-sidra tat-tjur skont il-Ftehim u tista’ tfixkel il-bilanċ delikat tas-suq tal-laħam tat-tjur tal-UE. 
               
               
                  L-għan tal-proposta huwa li jiġi awtorizzat il-ftuħ tan-negozjati għal emenda tal-Ftehim sabiex l-importazzjonijiet fl-UE tal-laħam tat-tjur mill-Ukrajna jiġu rregolati aħjar filwaqt li tiġi żgurata l-protezzjoni prevista tal-produtturi tal-UE.
               
               
                  Għal dan il-għan, l-emenda prevista tkun tikkonsisti fl-integrazzjoni taż-żewġ linji tariffarji NM 0207 13 70 u 0207 14 70 fil-kwota tariffarja eżistenti ta’ 17 600 tunnellata fil-preżent, li sal-2021 se tiżdied għal 20 000 tunnellata (numru tas-serje 09.4273), filwaqt li d-daqs tal-kwota jkun rieżaminat. Importazzjonijiet taħt il-linji tariffarji NM 0207 13 70 u 0207 14 70, li jeċċedu l-kwota, imbagħad ikunu suġġetti għar-rati ta’ dazju tan-Nazzjon l-Iktar Favorit. 
               
               
                  Sabiex jiġi stabbilit id-daqs il-ġdid tal-kwota / kwoti, ikun xieraq li jiġi kkunsidrat il-volum tal-importazzjonijiet fl-UE ta’ prodotti tat-tjur mill-Ukrajna taħt iż-żewġ linji tariffarji NM 0207 13 70 u 0207 14 70 bejn Lulju 2017 u Ġunju 2018 u li titqies iż-żieda probabbli fil-kummerċ.
               
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  L-għan huwa li jiġi stabbilit ambjent kummerċjali stabbli u prevedibbli għas-settur tal-laħam tat-tjur skont il-Ftehim u li tiġi żgurata żieda raġonevoli u meqjusa fil-kummerċ mal-Ukrajna. Dan huwa konformi mal-objettiv tal-kummerċ ħieles u ġust kif imsemmi fl-Artikolu 3(5) tat-Trattat dwar l-Unjoni Ewropea kif ukoll mal-objettiv ta’ żvilupp armonjuż tal-kummerċ dinji skont l-Artikolu 206 tat-Trattat dwar il-Funzjonament tal-Unjoni Ewropea (TFUE). 
               
            
            
               •Konsistenza ma’ politiki oħrajn tal-Unjoni
            
            
               
                  L-objettivi deskritti hawn fuq huma konsistenti mal-Politika Agrikola Komuni, u b’mod partikolari mal-objettivi tagħha skont l-Artikolu 39 tat-TFUE li jinkludu l-istabbilizzazzjoni tas-suq.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  L-Artikolu 207 flimkien mal-Artikolu 218(4) tat-Trattat dwar il-Funzjonament tal-Unjoni Ewropea (TFUE).
               
            
            
               •Sussidjarjetà (għall-kompetenza mhux esklużiva) 
            
            
               
                  Skont l-Artikolu 5(3) tat-TUE, il-prinċipju tas-sussidjarjetà ma japplikax fl-oqsma tal-kompetenza esklużiva tal-UE. Il-politika kummerċjali komuni hija mniżżla fost l-oqsma ta’ kompetenza esklużiva tal-Unjoni fl-Artikolu 3 tat-TFUE. Din il-politika tinkludi n-negozjar ta’ ftehimiet kummerċjali, inter alia skont l-Artikolu 207 TFUE.
               
            
         
         
            
               •Proporzjonalità
            
            
               
                  Din il-proposta hija konformi mal-prinċipju tal-proporzjonalità. Emenda tar-rati tariffarji u tal-konċessjonijiet tal-kwota tariffarja għal laħam tat-tjur u preparazzjonijiet tal-laħam tat-tjur fil-Ftehim hija tabilħaqq l-uniku mod biex tintlaħaq soluzzjoni għall-problema enfasizzata hawn fuq u biex jinkiseb l-objettiv ta’ din il-proposta.
               
            
            
               •Għażla tal-istrument
            
            
               
                  Deċiżjoni tal-Kunsill tal-Unjoni Ewropea
               
            
            
               3.RIŻULTATI TAL-EVALWAZZJONIJIET EX POST, IL-KONSULTAZZJONIJIET MAL-PARTIJIET IKKONĊERNATI U L-VALUTAZZJONIJIET TAL-IMPATT
            
            
               •Evalwazzjonijiet ex post / kontrolli tal-idoneità tal-leġiżlazzjoni eżistenti
            
            
               
                  Mhux applikabbli
               
            
            
               •Konsultazzjonijiet mal-partijiet ikkonċernati
            
            
               
                  Il-Kummissjoni ġiet infurmata minn diversi partijiet ikkonċernati, speċjalment mis-settur tal-laħam tat-tjur Ewropew, dwar it-tħassib tagħhom dwar l-importazzjonijiet fl-Unjoni ta’ din il-qatgħa tat-tjur ġdida, primarjament sidra tat-tjur mill-Ukrajna. Il-Kummissjoni segwiet mill-qrib l-importazzjonijiet ta’ laħam tat-tjur mill-Ukrajna u analizzat bir-reqqa l-argumenti tal-partijiet ikkonċernati dwar din il-kwistjoni partikolari.
               
            
            
               •Ġbir u użu tal-kompetenzi
            
            
               
                  Il-Kummissjoni kienet f’kuntatt ma’ diversi partijiet interessati li taw il-fehmiet tagħhom dwar tħassib speċifiku tal-aċċess għas-suq fir-rigward ta’ importazzjonijiet ta’ laħam tat-tjur mingħajr dazju mill-Ukrajna.
               
            
            
               •Valutazzjoni tal-impatt
            
            
               Il-proposta mhijiex appoġġata minn valutazzjoni tal-impatt. 
            
            
               Kif spjegat fit-taqsima “Raġunijiet u għanijiet tal-proposta”, l-importazzjonijiet ta’ qatgħat ġodda mingħajr dazju qed jiżdiedu b’pass mgħaġġel. Peress li tali importazzjonijiet mhumiex suġġetti għal restrizzjonijiet kwantitattivi, dawn jistgħu, jekk ir-reġim kummerċjali tagħhom ma jinbidilx, jimminaw il-protezzjoni prevista għas-sidra tat-tjur fil-forma ta’ TRQs skont il-Ftehim u konsegwentement ifixklu l-bilanċ delikat fis-suq tal-laħam tat-tjur tal-UE. Għaldaqstant trid tinstab soluzzjoni għal din is-sitwazzjoni b’mod urġenti. Il-Kummissjoni rċeviet bosta mistoqsijiet bil-miktub mingħand Membri tal-Parlament Ewropew u mingħand is-settur tal-laħam tat-tjur Ewropew, li fihom intalbu miżuri għas-soluzzjoni tal-problema.
            
            
               Il-valur tal-importazzjonijiet fl-UE taħt iż-żewġ linji tariffarji NM 0207 13 70 u 0207 14 70 fl-aħħar snin kalendarji sħaħ 2016 u 2017 b’kollox laħaq EUR 43,9 miljun. Dan jikkorrispondi għal 23,9 % tal-importazzjonijiet totali ta’ laħam tat-tjur fl-UE mill-Ukrajna fl-2016 u l-2017 u jirrappreżenta 1,1 % tal-importazzjonijiet totali ta’ laħam tat-tjur fl-UE mill-pajjiżi terzi kollha f’dawk is-sentejn kalendarji. 
            
            
               
                  Il-miżura proposta se tikkonsolida l-importazzjonijiet mingħajr dazju attwali taħt il-linji tariffarji bil-kodiċijiet NM 0207 13 70 u 0207 14 70 “qatgħat oħra friski jew friżati” fil-kwota tariffarja eżistenti għal importazzjonijiet tat-tjur mill-Ukrajna. Dan ifisser li l-miżura proposta tkun tistabbilizza importazzjonijiet eżistenti fl-UE ta’ laħam tat-tjur mill-Ukrajna u mhuma mistennija l-ebda konsegwenzi ulterjuri fil-kummerċ bilaterali li jistgħu jirriżultaw minn din il-miżura.
               
               
                  Il-perjodu li fih dawn l-importazzjonijiet mill-Ukrajna żdiedu kien jikkoinċidi ma’ inqas importazzjonijiet minn wieħed mill-pajjiżi terzi ewlenin li jfornu laħam tat-tjur, jiġifieri l-Brażil, minħabba raġunijiet prinċipalment marbuta mas-sikurezza tal-ikel. F’tali sitwazzjoni speċifika, il-bilanċ fis-suq tal-UE jkun jista’ jinżamm.
               
               
                  Madankollu, il-kapaċità diġà konsiderevoli u li qed tikber ta’ produzzjoni ta’ tjur fl-Ukrajna x’aktarx li se twassal għal iktar żidiet sinifikanti fl-importazzjonijiet fl-UE jekk jinżamm l-aċċess mingħajr dazju għal-linji tariffarji “qatgħat oħra friski jew friżati” skont il-Ftehim. Jekk ma jerġax jiġi introdott dazju fuq dawn il-linji tariffarji, is-settur tat-tjur tal-Ukrajna jkompli jgawdi minn aċċess mingħajr limitu għas-suq tas-sidra tat-tjur tal-UE. Dan iġib miegħu r-riskju ta’ destabbilizzazzjoni tal-prezzijiet u ta’ tfixkil tal-bilanċ bejn il-produzzjoni u l-importazzjoni fis-suq tal-laħam tat-tjur tal-UE.
               
               
                  •
                        L-idoneità regolatorja u s-simplifikazzjoni
               
            
            
               Mhux rilevanti.
            
         
         
            
               •Drittijiet fundamentali
            
            
               
                  Il-proposta mhix se jkollha konsegwenzi għall-protezzjoni tad-drittijiet fundamentali.
               
            
            
               4.IMPLIKAZZJONIJIET BAĠITARJI
            
            
               
                  Mhuwiex mistenni li l-miżura proposta jkollha impatt fuq il-baġit tal-UE fil-forma ta’ dazji doganali mitlufa minħabba l-introduzzjoni ta’ kwota tariffarja ogħla għal-laħam tat-tjur. Jenħtieġ li d-daqs taż-żieda fil-kwota jkun tabilħaqq jikkorrispondi fil-biċċa l-kbira mal-importazzjoni annwali ta’ laħam tat-tjur li bħalissa tidħol fl-UE mingħajr dazji doganali. 
               
            
            
               5.ELEMENTI OĦRAJN
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               
                  Il-Kummissjoni timmonitorja mill-qrib l-importazzjoni ta’ laħam tat-tjur minn pajjiżi terzi. B’riżultat ta’ dan il-monitoraġġ, il-Kummissjoni sabet, fil-ħin, l-importazzjonijiet ta’ din il-qatgħa ġdida ta’ laħam tat-tjur mingħajr dazju. Il-Kummissjoni se tkompli timmonitorja mill-qrib l-importazzjonijiet ta’ laħam tat-tjur.
               
            
            
               •Dokumenti ta’ spjegazzjoni (għad-direttivi)
            
            
               
                  Mhux applikabbli
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Il-proposta hija relatata mal-awtorizzazzjoni li l-Kunsill għandu jagħti lill-Kummissjoni sabiex tinnegozja emenda għall-Ftehim f’isem l-UE.
               
               
                  F’konformità mal-Artikolu 207 TFUE, huwa ssuġġerit li l-Kunsill tal-Unjoni Ewropea jaħtar il-Kumitat tal-Politika Kummerċjali bħala l-kumitat li f’konsultazzjoni miegħu jridu jsiru n-negozjati. 
               
               
                  Il-Parlament Ewropew se jinżamm informat fl-istadji kollha tal-proċedura, konformi mal-Artikolu 218(10) TFUE.
               
               
                  Il-Kummissjoni tirrakkomanda li d-direttivi tan-negozjati jkunu disponibbli għall-pubbliku immedjatament wara li jiġu adottati.
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ tan-negozjati dwar ftehim li jemenda l-kwota tariffarja eżistenti għal laħam tat-tjur u preparazzjonijiet tal-laħam tat-tjur u li jemenda r-reġim tariffarju eżistenti għal qatgħat tat-tjur oħra, stabbiliti fl-Anness I-A tal-Kapitolu 1 tal-Ftehim ta’ Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Ukrajna, min-naħa l-oħra
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea u b’mod partikolari l-Artikolu 218(4) tiegħu,
            
            
               Wara li kkunsidra r-rakkomandazzjoni mill-Kummissjoni Ewropea,
            
         
         
            
               Billi: 
            
            
               (1)Il-Ftehim ta’ Assoċjazzjoni
                  4
                bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Ukrajna, min-naħa l-oħra (il-“Ftehim”) beda japplika b’mod provviżorju mill-1 ta’ Jannar 2016 u daħal fis-seħħ fl-1 ta’ Settembru 2017.
            
            
               (2)Minn nofs l-2016 bdew l-importazzjonijiet fl-UE mill-Ukrajna ta’ tip ġdid ta’ qatgħa tat-tjur taħt NM 0207 13 70 (“qatgħat oħra friski”) u NM 0207 14 70 (“qatgħat oħra friżati”). Dawn l-importazzjonijiet żdiedu b’mod qawwi u laħqu 25 000 tunnellata fl-ewwel sitt xhur tal-2018. Skont il-Ftehim, dawn l-importazzjonijiet jistgħu jidħlu fis-suq tal-UE mingħajr dazju u mingħajr limiti kwantitattivi.
            
            
               (3)It-tip ġdid ta’ qatgħa tat-tjur jikkonsisti minn sidra tradizzjonali bl-umeru tal-ġwenħajn imqabbad u wara trasformazzjoni minima fl-Unjoni tista’ tiġi kkummerċjalizzata fl-Unjoni bħala sidra tat-tjur. Għaldaqstant, hemm ir-riskju li importazzjonijiet mingħajr limitu ta’ dawn il-qatgħat jimminaw il-kundizzjonijiet li fihom il-qatgħat tradizzjonali tas-sidra tat-tjur jistgħu jiġu importati fl-Unjoni skont il-Ftehim, b’mod partikolari r-restrizzjonijiet kwantitattivi fil-forma ta’ kwota tariffarja. 
            
            
               (4)B’hekk jenħtieġ li jinfetħu n-negozjati bil-għan li jiġi konkluż ftehim li jemenda l-Ftehim ta’ Assoċjazzjoni mal-Ukrajna fir-rigward tar-reġim tariffarju u l-kwota tariffarja għal laħam tat-tjur u preparazzjonijiet tal-laħam tat-tjur.
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni hija awtorizzata tinnegozja, f’isem l-Unjoni, emenda tal-iskeda tariffarja tal-UE għaż-żewġ linji tariffarji NM 0207 13 70 u NM 0207 14 70 “qatgħat oħra friski jew friżati” tal-Anness I-A tal-Kapitolu 1 u tal-kwota tariffarja għal laħam tat-tjur u preparazzjonijiet tal-laħam tat-tjur tal-Appendiċi tal-Anness I-A tal-Ftehim ta’ Assoċjazzjoni.
            
            
               Artikolu 2
            
            
               Id-direttivi ta’ negozjati huma stipulati fl-anness.
            
            
               Artikolu 3
            
            
               In-negozjati għandhom isiru b’konsultazzjoni ma’ [….].
            
            
               Artikolu 4
            
            
               Din id-Deċiżjoni u l-anness tagħha se jiġu ppubblikati immedjatament wara l-adozzjoni tagħhom. 
            
            
               Artikolu 5
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 161, 29.5.2014, p. 3.
               
               
                  
                     (2)
                  
                        Fl-ewwel sitt xhur tal-2018, l-importazzjonijiet ta’ din il-qatgħa laħqu provviżorjament 25 000 tunnellata.
               
               
                  
                     (3)
                  
                        Ara r-Regolament ta’ Implimentazzjoni tal-Kummissjoni (UE) 2015/2078 tat-18 ta’ Novembru 2015 (ĠU L 302, 19.11.2015, p. 63).
               
               
                  
                     (4)
                  
                        ĠU L 161, 29.5.2014, p. 3.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 27.11.2018
            COM(2018) 765 final
            ANNESS
            tar-
            Rakkomandazzjoni għal Deċiżjoni tal-Kunsill
            li tawtorizza l-ftuħ tan-negozjati dwar ftehim li jemenda l-kwota tariffarja eżistenti għal laħam tat-tjur u preparazzjonijiet tal-laħam tat-tjur u li jemenda r-reġim tariffarju eżistenti għal qatgħat tat-tjur oħra, stabbiliti fl-Anness I-A tal-Kapitolu 1 tal-Ftehim ta’ Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Ukrajna, min-naħa l-oħra
            
               
         
         
            
               ANNESS 
            
            
               (1)Jenħtieġ li l-Kummissjoni tiftaħ negozjati mal-Ukrajna sabiex jiġi emendat il-Ftehim ta’ Assoċjazzjoni bil-għan li jiġi żgurat li l-importazzjonijiet ta’ laħam tat-tjur fl-Unjoni mill-Ukrajna jsiru f’kundizzjonijiet li jiżguraw protezzjoni adegwata għall-produtturi tal-UE.
            
            
               (2)Għal din il-fini, jenħtieġ li l-Kummissjoni twettaq negozjati bil-ħsieb li jinkisbu l-emendi segwenti għall-Ftehim ta’ Assoċjazzjoni:
            
            
               –L-inklużjoni taż-żewġ linji tariffarji bil-kodiċi NM 0207 13 70 u 0207 14 70 “qatgħat oħra friski jew friżati” fil-kwota tariffarja preżenti (numru tas-serje 09.4273) għal laħam tat-tjur, li l-Unjoni fetħet favur l-Ukrajna, 
            
            
               –Żieda konsegwenti fil-volum tal-kwota tariffarja (numru tas-serje 09.4273) għal laħam tat-tjur, miftuħa mill-Unjoni favur l-Ukrajna u, 
            
            
               –L-introduzzjoni mill-ġdid tat-tariffa tan-Nazzjon l-Iktar Favorit (MFN — Most Favoured Nation) ta’ EUR 100,8 / 100 kg netti għal-linji tariffarji 0207 13 70 u 0207 14 70 għal importazzjonijiet mill-Ukrajna li jeċċedu l-kwota tariffarja għal laħam tat-tjur (numru tas-serje 09.4273).
            
            
               (3)Il-Kummissjoni għandha tirrapporta lill-Kunsill dwar ir-riżultati tan-negozjati u, fejn meħtieġ, dwar kull problema li tista’ tinqala’ waqt in-negozjati.